**ΕΡΕΥΝΩ ΚΑΙΝΟΤΟΜΩ Ενημέρωση για Παρέμβαση ΙΙ**

Σχετικά με τη δημοσιευμένη πρόσκληση «Ερευνώ - Καινοτομώ» του Προγράμματος «Ανταγωνιστικότητα», στο πλαίσιο του ΕΣΠΑ 2021 – 2027 δίνονται παρακάτω τα βασικά σημεία της Πρόσκλησης, ειδικά για την **Παρέμβαση ΙΙ: Συμπράξεις Επιχειρήσεων με Ερευνητικούς Οργανισμούς** και όσον αφορά το Πανεπιστήμιο Πελοποννήσου - Ειδικό Λογαριασμό Κονδυλίων Έρευνας.

|  |  |
| --- | --- |
| **Καταληκτική ημερομηνία υποβολών** | Ξεκίνησε 6/6/2024 και ολοκληρώνεται **την Δευτέρα 09.09.2024 και ώρα 15:00**  (μετά την 1η τροποποίηση) |
| **Δικαιούχος** | Ως ερευνητικός οργανισμός το Πανεπιστήμιο Πελοποννήσου συμμετέχει ως ενιαία οντότητα, δηλαδή σε επίπεδο ΑΦΜ και εκπροσωπείται από τον Ειδικό Λογαριασμό Κονδυλίων Έρευνας (ΕΛΚΕ).  Σε περίπτωση που σε ένα έργο συμμετέχουν διαφορετικά Τμήματα Σχολής του ίδιου ΑΕΙ ή διαφορετικοί Τομείς του ίδιου ΑΕΙ ή διαφορετικά Εργαστήρια του ίδιου ΑΕΙ, ως ερευνητικός οργανισμός-εταίρος δηλώνεται στο ΟΠΣΚΕ ο αντίστοιχος ΕΛΚΕ με ενιαίο προϋπολογισμό υπολογιζόμενο σε επίπεδο ερευνητικού οργανισμού και με **ένα τόπο υλοποίησης**. |
| **Μέγιστος αριθμός υποβαλλόμενων αιτήσεων χρηματοδότησης** | Δεν τίθεται περιορισμός στον αριθμό των προτάσεων στις οποίες συμμετέχει ένας ερευνητικός οργανισμός |
| **Διάρκεια Έργου** | Μέγιστη 36 μήνες.  Η χρονική διάρκεια υλοποίησης των έργων δεν πρέπει να υπερβαίνει τους τριάντα έξι (36) μήνες, με δυνατότητα παράτασης κατά χρονικό διάστημα ίσο με το ένα τρίτο της αρχικής διάρκειας (δηλαδή <=12 μηνών επιπλέον). |
| **Μέγιστος προϋπολογισμός ανά αίτηση** | Ο μέγιστος συνολικός ενισχυόμενος προϋπολογισμός της αίτησης χρηματοδότησης ανέρχεται σε 2.000.000 ευρώ.  **Ο ΕΛΚΕ** ως Ερευνητικός φορέας συμμετέχει ενιαία ανεξαρτήτως πόσα τμήματα του ιδίου συμμετέχουν **με μέγιστο ποσοστό συμμετοχής 70% (=1.400.000€).** |
| **Χρηματοδοτικό Σχήμα** | Κατά την υποβολή της Αίτησης Χρηματοδότησης ο συνολικός αιτούμενος προϋπολογισμός των επιχειρήσεων πρέπει να είναι μεγαλύτερος ή ίσος με 30% του συνολικού αιτούμενου προϋπολογισμού της αίτησης χρηματοδότησης.  **ΠΡΟΣΟΧΗ:** Εάν, κατά την ολοκλήρωση των έργων, ο συνολικός πιστοποιούμενος προϋπολογισμός των επιχειρήσεων δεν είναι μεγαλύτερος ή ίσος με 30% του συνολικού προϋπολογισμού του έργου, τότε γίνεται αναλογική περικοπή στους ερευνητικούς οργανισμούς- εταίρους, ώστε να τηρείται ο όρος της πρόσκλησης. Σε περίπτωση που ο συνολικός πιστοποιούμενος προϋπολογισμός των επιχειρήσεων είναι μικρότερος του 25% του συνολικού προϋπολογισμού του έργου, τότε το έργο απεντάσσεται με ανάκληση (έντοκη) της χρηματοδότησης.  Με σκοπό τη μείωση του ενδεχόμενου ρίσκου που προκύπτει από τους παραπάνω όρους της Πρόσκλησης, συστήνουμε **ο αιτούμενος προϋπολογισμός των επιχειρήσεων να είναι τουλάχιστον 40%.**  Επιπλέον, στο πρότυπο συμφωνητικό συνεργασίας θα συμπεριληφθεί όρος με σκοπό να διασφαλιστούν οι δαπάνες των έργων του ΕΛΚΕ του Πανεπιστημίου Πελοποννήσου σε περίπτωση απόκλισης των εξόδων της(των) εταιρείας(ών) από τα ελάχιστα όρια των 30% και 25%. |
| **Επιλέξιμες δαπάνες** | α) Άμεσες δαπάνες για αμοιβές προσωπικού  Σημειώνεται ότι το μέγιστο επιχορηγούμενο (πιστοποιούμενο) μικτό κόστος ανά ερευνητή (ΑΦΜ) **αθροιστικά για όλες τις προτάσεις στις οποίες συμμετέχει**, ανέρχεται στο ποσό των 4.000€ ανά μήνα. Το αντίστοιχο όριο για το τεχνικό προσωπικό ανέρχεται στο ποσό των 2.000€ ανά μήνα και ανά τεχνικό (ΑΦΜ).  β) Για την κάλυψη των υπόλοιπων δαπανών του έργου χρησιμοποιείται ενιαίος συντελεστής 40% επί των επιλέξιμων άμεσων δαπανών προσωπικού  ΠΡΟΣΟΧΗ: μόνο δαπάνες του άρθρου 25 παρ. του Καν. (ΕΕ) αριθ. 651/2014 δηλ:   * δαπάνες απόσβεσης οργάνων και εξοπλισμού στον βαθμό και για όσο χρόνο χρησιμοποιούνται για το έργο * δαπάνες απόσβεσης για κτίρια και γήπεδα στον βαθμό και για όσο χρόνο χρησιμοποιούνται για το έργο * δαπάνες για έρευνα επί συμβάσει, γνώσεις και διπλώματα ευρεσιτεχνίας που αγοράστηκαν ή ελήφθησαν με άδεια εκμετάλλευσης από εξωτερικές πηγές με τήρηση της αρχής των ίσων αποστάσεων * πρόσθετα γενικά έξοδα και λοιπές λειτουργικές δαπάνες που είναι άμεσο αποτέλεσμα του έργου   Προσοχή:   * Στο τεχνικό Παράρτημα του έργου, συμπληρώνεται ανά φορέα υλοποίησης ο προϋπολογισμός και οι ανθρωπομήνες όχι μόνο σε επίπεδο Ενότητας Εργασίας, αλλά και σε επίπεδο Παραδοτέου. Τα εν λόγω μεγέθη δε δύναται να τροποποιηθούν ούτε κατά ένα ελάχιστο ποσοστό με ευθύνη του δικαιούχου, παρά μόνο με αίτημα τροποποίησης μείζονος σημασίας (5 αιτήματα κατά μέγιστο στο σύνολο του έργου). * Κατάθεση διπλώματος ευρεσιτεχνίας. Σε περίπτωση που ο δικαιούχος φορέας της σύμπραξης δεσμεύεται ότι το ερευνητικό έργο θα οδηγήσει σε υποβολή αίτησης για δίπλωμα ευρεσιτεχνίας - πατέντα (οπότε και λαμβάνει επιπλέον bonus 0,5 βαθμών κατά την αξιολόγηση) και ο όρος αυτός δεν ικανοποιηθεί, τότε θα επιβάλλεται οριζόντια περικοπή 15% στο σύνολο της δημόσιας δαπάνης σε όλους τους εταίρους της σύμπραξης. |
| **Αιτήματα Επαλήθευσης** | Με στόχο την παρακολούθηση της προόδου του έργου και την εκταμίευση των προβλεπόμενων δόσεων της δημόσιας χρηματοδότησης, οι δικαιούχοι των οποίων οι προτάσεις θα εγκριθούν, υποβάλλουν αιτήματα επαλήθευσης.  Κάθε αίτημα επαλήθευσης υποβάλλεται μέσω του ΟΠΣΚΕ.  Οι δικαιούχοι έχουν υποχρέωση να υποβάλλουν το πρώτο αίτημα ενδιάμεσης επαλήθευσης, μεταξύ του 12ου και του 24ου μήνα από την ημερομηνία έναρξης του έργου. Δεν προσφέρεται η δυνατότητα για υποβολή δεύτερου αιτήματος επαλήθευσης. Έργα με εγκεκριμένη διάρκεια υλοποίησης έως και 24 μήνες υποχρεούνται σε αίτημα ενδιάμεσης επαλήθευσης στη μέση της χρονικής διάρκειας του έργου. |
| **Υποβολή Αιτήσεων Χρηματοδότησης** | Η αίτηση χρηματοδότησης υποβάλλεται ηλεκτρονικά στην ελληνική γλώσσα αποκλειστικά μέσω του Ολοκληρωμένου Πληροφοριακού Συστήματος Διαχείρισης Κρατικών Ενισχύσεων (OΠΣΚΕ) κάνοντας χρήση του τυποποιημένου στο OΠΣΚΕ Εντύπου Υποβολής Αίτησης Χρηματοδότησης (Ενδεικτικό Έντυπο στο ΠΑΡΑΡΤΗΜΑ Ι - Μέρος Α). **Δίνονται οι προσυμπληρωμένοι σχετικοί πίνακες** *(επισυνάπτεται).*  Η τεχνική περιγραφή του προτεινόμενου έργου υποβάλλεται ως επισυναπτόμενο αρχείο σε μορφή μη επεξεργάσιμη (π.χ. pdf) ακολουθώντας τις υποδείξεις του Ενδεικτικού Έντυπου στο ΠΑΡΑΡΤΗΜΑ Ι - Μέρος Β.  Αιτήσεις χρηματοδότησης στις οποίες δεν έχουν συμπληρωθεί όλα τα υποχρεωτικά προς συμπλήρωση πεδία του OΠΣΚΕ, δεν θα είναι δυνατό να υποβληθούν.  Στο <http://erevno-kainotomo.gr/espa2127/beneficiaries> βρίσκονται χρήσιμες οδηγίες και υποστηρικτικά έγγραφα για τους δικαιούχους. Όλα είναι σε επεξεργάσιμη μορφή .doc και συνίσταται να συμπληρωθούν πριν ξεκινήσει καταχώρηση των στοιχείων στην ψηφιακή πλατφόρμα ΟΠΣΚΕ.  Ο ΕΛΚΕ πραγματοποιεί είσοδο στο ΟΠΣΚΕ με τους κωδικούς TaxisNet και ορίζει Συντονιστή ΟΠΣΚΕ πράξης (έργου) για τη συγκεκριμένη δράση στο Προφίλ του.  Για κάθε ερευνητική πρόταση ορίζεται ένα φυσικό πρόσωπο ως Συντονιστής ΟΠΣΚΕ του Έργου, ο οποίος διαχειρίζεται το σύνολο των απαιτούμενων ενεργειών του έργου από την έναρξη μέχρι και την ολοκλήρωση του για λογαριασμό όλων των εταίρων σύμπραξης.  Ένα μέλος της ομάδας έργου ορίζεται ως Επιστημονικός Υπεύθυνος του Έργου, ο οποίος θα πρέπει να διαθέτει εμπειρία στην επίβλεψη και τον συντονισμό ερευνητικών έργων καθώς και εις βάθος γνώση της θεματικής περιοχής του έργου.  Τέλος, δηλώνεται στο ΟΠΣΚΕ ο Συντονιστής Φορέας του Έργου, ο οποίος ενεργεί ως κοινός εκπρόσωπος όλων των Φορέων που συμπράττουν και αναλαμβάνει την ευθύνη για τη συνολική διαχείριση του Έργου.  Ως ημερομηνία έναρξης ηλεκτρονικής υποβολής των αιτήσεων χρηματοδότησης ΟΠΣΚΕ ορίζεται η Πέμπτη 06.06.2024 και ώρα 12:00 με καταληκτική ημερομηνία για την Παρέμβαση ΙΙ την Τετάρτη 17.07.2024 και ώρα 15:00. |
| **Επικοινωνία-Πληροφόρηση** | Αναλυτικές πληροφορίες και ενημέρωση παρέχονται από το Γραφείο Πληροφόρησης της ΕΥΔ Προγράμματος «Ανταγωνιστικότητα» στο τηλέφωνο 801 11 36 300, στο email επικοινωνίας: infoepan@mou.gr και από την ΕΥΔΕ ΕΚ στην ηλεκτρονική διεύθυνση [erevno-kainotomo@gsrt.gr](mailto:erevno-kainotomo@gsrt.gr).  Το συνολικό κείμενο της πρόσκλησης μπορείτε να το δείτε εδώ: <http://erevno-kainotomo.gr/espa2127/proclamation>  Προτείνεται να συμβουλευθείτε το [Q&Α](http://eydeek.gr/api/minio/eydeek/file/Q&As_%CE%95%CE%A1%CE%95%CE%A5%CE%9D%CE%A9_%CE%9A%CE%91%CE%99%CE%9D%CE%9F%CE%A4%CE%9F%CE%9C%CE%A9_version_1.pdf) της διαχειριστικής και τις Διευκρινήσεις του ΕΛΚΕ *(επισυνάπτεται)*, τα οποία ενημερώνονται σε τακτικά διαστήματα.  Για πληροφορίες και ενημέρωση για την πρόσκληση μπορείτε να απευθύνεστε στο Τμήμα Προγραμματισμού, Διαχείρισης Έργων και Ανάπτυξης της ΜΟΔΥ ΕΛΚΕ, στη Νατάλια Μαρίνκοιβτς στο email: [mnatalia@go.uop.gr](mailto:mnatalia@go.uop.gr) και στα τηλέφωνα: 2610 369450 & 6974032002 |

**Προσκόμιση Δικαιολογητικών Υποβολής εκ μέρους του ΕΛΚΕ ΠΑΠΕΛ**

Για την έκδοση των απαραίτητων δικαιολογητικών απαιτείται η κατάθεση των παρακάτω στο [mnatalia@go.uop.gr](mailto:mnatalia@go.uop.gr):

* ΕΝΤΥΠΟ ΥΠΟΒΟΛΗΣ ΠΡΟΤΑΣΗΣ "Ερευνώ-Καινοτομώ" *(επισυνάπτεται)*
* ΣΧΕΔΙΟ Συμφωνητικού Συνεργασίας *(επισυνάπτεται)* που θα προκύψει μετά τη συζήτηση με τους εταίρους

Μετά την υποβολή των παραπάνω, θα δοθεί πρόσβαση στο ΟΠΣΚΕ σε κάθε Συντονιστή ΟΠΣΚΕ.

Το ΣΧΕΔΙΟ Συμφωνητικού Συνεργασίας ύστερα από τον νομικό έλεγχο θα σταλεί πίσω στον Επιστημονικά Υπεύθυνο για υπογραφές. Με την υπογραφή του Συμφωνητικού Συνεργασίας, οι Επιστημονικοί Υπεύθυνοι θα λαμβάνουν όλα τα απαιτούμενα δικαιολογητικά, όπως περιγράφονται στο Παράρτημα ΙΙ της Πρόσκλησης.